In nomine sanctæ et individuæ trinitatis, Odo clementia Dei rex. Si sacerdotibus in quibuslibet necessitatibus ecclesiasticis nostra auctoritate sublevandis consulimus, et ad ministerium suum liberius exequendum opem ferimus, a summo pontifice Domino nostro Jesu-Christo æternæ remunerationis largiri nobis præmia non ambigimus. Quapropter notum sit omnibus sanctæ Dei Ecclesiæ fidelibus et nostris, præsentibus scilicet et futuris, quia Argrinus sanctæ Lingonicæ ecclesiæ reverendus antistes, nostram adiens celsitudinem, obtutibus nostris præcepta et auctoritates regum scilicet et imperatorum, nostrorum videlicet antecessorum, obtulit, Ludovici nempe imperatoris et Caroli filii ejus nihilominus imperatoris, necnon et Caroli nepotis illius similiter imperatoris, aliorumque regum, qualiter ipsi abbatias, castra, villas, aliasque diversarum rerum possessiones jamdictæ ecclesiæ Lingonicæ delegaverunt, et ablata reddiderunt, atque ut ibi perpetuo permanerent sua auctoritate confirmaverunt; munitionem videlicet Lingonicæ civitatis, ubi habetur ecclesia in honore beati Mammetis eximii martyris, et castrum Divionense, in quo sita est ecclesia in honore Sancti-Stephani protomartyris, et juxta monasterium Sancti-Benigni, cum omni eorum integritate; et in pago Tornotrense monasterium Melundense; et in eodem pago castrum Tornotrense, caput videlicet comitatus; et abbatiolam Sancti-Symphoriani in Ladiniaco, cum ecclesiis aliisque rebus sibi aspicientibus; et intra muros jamdictæ Lingonicæ civitatis abbatiam Sancti-Petri, et juxta eamdem civitatem monasterium sanctorum Geminorum, cum omnibus sibi competentibus; et in pago Atoariorum monasterium Besuense cum omni sua integritate, sive etiam alias abbatiolas, aliarumque diversarum rerum possessiones, quales eadem Lingonensis ecclesia juste et legaliter, quieto ordine, obtinere videtur. Obtulit etiam et immunitates et auctoritates ex castello Barro scilicet et Magno-Monte, necnon et ex mercatis et monetis, qualiter a supradictis antecessoribus nostris confirmatæ fuissent, et supradictæ ecclesiæ delegatæ, et ad jus illius, rectorumque ejus ordinationem perpetuo, absque alicujus judicis inquietudine, pertinere debuissent. Hujus itaque rei causa ad nostram se colligens majestatem, humiliter deprecatus est quatinus pro Dei omnipotentis amore et supra memoratorum sanctorum obventu, ex his omnibus supra memoratis, vel etiam ex iis quæ futuris temporibus a Deum timentibus aliquando eidem ecclesiæ restituentur, tale auctoritatis nostræ præceptum facere juberemus, per quod hæc eadem ecclesia supra memorata absque alicujus inquietudine in Dei nomine obtinere valeret. Cujus nos saluberrimis postulationibus aurem nostræ serenitatis accommodantes, ad deprecationem Askerici venerabilis episcopi, necnon et ob amorem supra memorati Argrini episcopi, hoc præcepti nostri edictum fieri jussimus, per quod statuentes decernimus, et ex nostra regali auctoritate confirmamus ut, quemadmodum supra memorata monasteria, abbatiæ, aliarumque rerum possessiones, monetæ etiam, castella atque mercata, insuper et omnia quæ jamdicta ecclesia juste et legaliter obtinere videtur, necnon et ex monetis, mercatis atque castellis, sicut ab antecessoribus nostris, regibus scilicet et imperatoribus ordinatum est, sic absque alicujus inquietudine seu temeraria præsumptione, aut repetitione, seu diminutione, seu etiam et comitum vel judicum præsumptiva occasione, hæc eadem Lingonensis ecclesia obtineat, atque per futura tempora quieto ordine possideat. Similiter namque per hanc præcepti nostri auctoritatem ex immunitatibus ejusdem ecclesiæ decernendo sancimus, ut nemo fidelium nostrorum, vel quilibet ex judiciaria potestate in ecclesias, agros vel loca, sive reliquas possessiones a rectoribus ipsius ecclesiæ legaliter possessas, et per auctoritatem antecessorum nostrorum postea ad partem ipsius ecclesiæ confirmatas, [quas] in quibuslibet locis vel territoriis infra ditionem totius regni nostri eadem memorata tenet vel possidet ecclesia, vel eas quæ deinceps a catholicis viris eidem collatæ fuerint ecclesiæ, ad causas audiendas, aut freda vel tributa exigenda, aut mansiones vel paratas faciendas, aut fidejussores tollendos, aut homines ipsius ecclesiæ, tam ingenuos quam servos, super terram ipsius commanentes distringendos, nec ullas redhibitiones aut illicitas occasiones requirendas, nostris et futuris temporibus ingredi audeat, vel ea quæ supra memorata sunt exigere penitus præsumat: sed liceat memorato præsuli suisque successoribus res prædictæ ecclesiæ, cum omnibus sibi pertinentibus, sub immunitatis nostræ defensione quieto ordine possidere, et nobis fideliter deservire atque pro stabilitate nostra vel totius regni a Deo nobis collati vel conservandi, una cum clero et populo sibi subjecto, libere Dei misericordiam exorare. Et quicquid exinde fiscus noster exigere debet, ad integrum prædictæ ecclesiæ concedimus, ut perpetuis temporibus ibidem proficiat in augmentum. Et ut hoc nostræ auctoritatis edictum pleniorem inviolabilemque obtinere valeat firmitatis per futura tempora vigorem, manu propria subter firmavimus, atque annuli nostri impressione insigniri jussimus. Signum ODONIS gloriosissimi regis. THROANNUS notarius, ad vicem Eblonis, recognovit et subscripsit. Datum XIX kalend. januarii, indictione VII, anno incarnationis Dominicæ DCCCLXXXIX, anno secundo regnante domino Odone gloriosissimo rege. Actum Lauduno Clavato, in Dei nomine feliciter.